stanford-oval/wikipedia huggingface dataset:
מועדון סיירה
היסטוריה > מערכת הגרנד קניון

מסע הצלב המפורסם ביותר של מועדון סיירה בשנות ה-60 היה במאמץ לעצור את התוכנית של לשכת הטיוב לבנות שני סכרים שהיו אמורים להציף חלקים מהגרנד קניון במסגרת מיזם המכונה Pacific Southwest Water Plan (תוכנית המים של דרום מערב הפסיפיק). המועדון פרסם מודעה על פני עמוד שלם בניו יורק טיימס ובוושינגטון פוסט ב-1966 בכותרת "הפעם הם רוצים להציף את הגרנד קניון" ושאל "האם אנו צריכים להציף את הקפלה הסיסטינית על מנת שהתיירים יתקרבו לתקרה?" המודעות יצרו גל של מכתבי מחאה לקונגרס, והמריצו את מס ההכנסה האמריקני, ה-IRS, להודיע על השעיית ההגדרה של מועדון סיירה כמוסד ללא כוונת רווח שהתרומות לו פטורות ממס (במינוח של מס ההכנסה האמריקני ארגון מסוג (c)(3)‏501) עד תום החקירה בעניינו. דירקטוריון הארגון נקט אמצעי זהירות כנגד צעד כזה כשהקים את "קרן מועדון סיירה" כארגון מסוג (c)(3) ב-1960 לשם קבלת מענקים ותרומות לפעילות חינוך ופעולות שאינן קשורות בשתדלנות. למרות זאת, הייתה ירידה בתרומות למועדון, שהחמירו את הגרעון התפעולי השנתי. החברות בארגון לעומת זאת טיפסה בחדות בתגובה לחקירה על תוקף הגדרת המיסוי של המועדון על ידי ה-IRS מ-30,000 ב-1965 ל-57,000 ב-1967 ו-75,000 ב-1969.
ההתנגדות הציבורית למיזם עצרה את התוכנית לבנות סכרים בגרנד קניון. המטרה העיקרית של סכרים אלו הייתה הפקת חשמל, ומכיוון שהתוכנית נפלה היה צריך למצוא מקור אחר לחשמל. ההחלטה נפלה על הקמת תחנת כוח פחמית בשמורת הנאוואחו בסמוך לעיירה פייג' (Navajo Generating Station). הפעילות הציבורית הנוכחית של מועדון סיירה היא כנגד השימוש בפחם משום היותו מזהם ובגלל פליטת גזי החממה. באופן אירוני, דווקא פעילות הארגון בשנות ה-60 הגבירה במקרה זה את השימוש בפחם.
היסטוריה > סוף תקופת ברואר

למרות הצלחת המועדון בעצירת התוכניות לסכור את הגרנד קניון והמעבר ממעמד של ארגון במעמד 501(c)(3) למעמד 501(c)(4) שמשמעו שתרומות שניתנות למועדון אינן פטורות ממס, גברה המתיחות בין הדירקטוריון לבין ברואר על דרך טיפולו בכספי המועדון. הגירעון השנתי של המועדון צמח מ-100,000 דולר ב-1967 ו-1968 לכ-200,000 דולר ב-1969. עימות נוסף התרחש בנוגע למדיניות של המועדון כלפי תחנת הכוח הגרעינית שחברת החשמל והגז הפסיפית (Pacific Gas and Electric בראשי תיבות PG&E) תכננה לבנות בקניון דיאבלו בסמוך לעיר סן לואיס אוביספו בקליפורניה. על אף שהמועדון שיחק תפקיד ראשי בעצירת התוכנית של PG&E לבניית תחנת כוח גרעינית בבודגה ביי (Bodega Bay) בתחילת שנות ה-60, במקרה ההוא ההתנגדות לתחנה נבעה מהשפעתה על הסביבה ומסכנת רעידות אדמה בשל הקרבה להעתק סן אנדראס, ולא מהתנגדות לשימוש באנרגיה גרעינית. בתגובה להעתקת תחנת הכוח מהאתר בחולות ניפומו (Nipomo Dunes) שבו הייתה פגיעה בסביבה לקניון דיאבלו, הצביע הדירקטוריון לתמוך בתוכנית של PG&E להקמת התחנה באתר זה. משאל בין חברי המועדון ב-1967 תמך בהחלטת הדירקטוריון, אבל ברואר הגיע למסקנה שתחנת כוח גרעינית בכל מקום שהוא היא שגיאה, והוא ביטא בעל פה את התנגדותו לתחנת הכוח בניגוד לעמדה הרשמית של המועדון. הקיטוב שחל בין הסיעות של חברי המועדון התומכות והמתנגדות לברואר הגיע לידי ביטוי בבחירות השנתיות לדירקטוריון. תומכי ברואר השיגו רוב בבחירות של 1968, אבל בבחירות של אפריל 1969 השתייכו כל חמשת חברי הדירקטוריון החדשים לסיעה שהתנגדה לברואר. אנסל אדמס והנשיא ריצ'רד לאונרד, שניים מידידיו הקרובים ביותר בדירקטוריון הובילו את ההתנגדות לברואר, כשהם מאשימים אותו בפזיזות בטיפול בכספי המועדון ובאי-ציות להחלטות הדירקטוריון וקראו לפיטוריו כמנהל כללי. הדירקטוריון הצביע עשרה כנגד חמישה לקבל את התפטרותו של ברואר. בסופו של דבר התפייס ברואר עם המועדון ונבחר כחבר דירקטוריון לתקופה שבין 1983 ל-1988 ושוב בין 1995 ל-2000, שבה התפטר על רקע חילוקי דעות על דרכו של המועדון, כמה חודשים לפני מותו.
היסטוריה > השנים בהן נוהל המועדון על ידי מקלוסקי

מייקל מקלוסקי (Michael McCloskey), שנשכר על ידי ברואר ב-1961 כנציג הראשון של המועדון מצפון-מערב ארצות הברית, היה למנהל הכללי השני של המועדון ב-1969. כמנהלן הבקי בפרטים, הקים מקלוסקי את מחלקת השימור של המועדון ב-1965 והוביל את המערכה להצלת הגרנד קניון והקמת הפארקים הלאומיים מערכת הפארקים רדווד והפארק הלאומי צפון רכס קסקייד. במהלך שנות ה-70 הוביל מקלוסקי את פעילות המועדון בנושא חקיקה – שימור האדמות באלסקה ושטחי הבר במזרח, ובתמיכה באג'נדה החדשה של איכות הסביבה: חוק הפיקוח על חומרים רעילים (Toxic Substances Control Act) של 1978, הנספחים לחוק האוויר הנקי (Clean Air Act) וחוק הפיקוח והטיוב על הכרייה החשופה (Surface Mining Control and Reclamation Act) ב-1977, שעברו בתקופת נשיאותו של ג'ימי קרטר. מועדון סיירה תמך לראשונה במועמדות לנשיאות ב-1984 שהודיע על תמיכתו בניסיון של וולטר מונדייל שנכשל להדיח את רונלד רייגן. מקלוסקי התפטר מתפקיד המנהל הכללי ב-1985 לאחר ששירת בתפקיד 16.5 שנים (תקופה זהה לתקופה שבה ניהל ברואר את הארגון), וקיבל את התואר יושב ראש, כשהוא הפך לאסטרטג הבכיר של המועדון והקדיש את זמנו למדיניות שימור במקום לתכנון תקציב ומנהל שוטף. לאחר תקופה בת שנתיים שבה ניהל את הארגון דאגלס וילר (Douglas Wheeler) שהרקע הרפובליקני שלו היה לצנינים בעיני החברים הליברלים של המועדון, שכר המועדון את מייקל פישר (Michael Fischer), לשעבר מנהל ועדת החופים של קליפורניה (California Coastal Commission), ארגון שהוא חלק מממשל קליפורניה ותפקידו להגן על חופי המדינה, ששירת כמנהל כללי מ-1987 ועד 1992. קרל פופ (Carl Pope), לשעבר מנהל מחלקת החקיקה של המועדון, מונה למנהל כללי ב-1992. ב-2010 הוחלף על ידי מייקל ברון.
היסטוריה > שתדלנות בתוך המועדון

בשנות ה-90 של המאה ה-20 הקימו קבוצה של כ-2,000 חברים במועדון ארגון פנימי המכונה "הסייראנים של ג'ון מיור" (John Muir Sierrans בראשי תיבות JMS) שנועד לקדם שינויים בעמדות המועדון. הם תבעו לקבוע מדיניות שתדרוש שלא יורשה בכלל לחטוב עצים באדמות הציבוריות, וכמה שנים אחר-כך לדרוש להוציא מכלל שימוש את סכר קניון גלן. JMS הצליח לשנות את עמדת המועדון בשני נושאים אלו.
היסטוריה > המאה ה-21

בספטמבר 2005 ערך מועדון סיירה את הכנס "פסגת סיירה" (Sierra Summit) הראשונה בסן פרנסיסקו. קרוב ל-1,000 מתנדבים מכל רחבי ארצות הברית, שנבחרו על ידי הסניפים והקבוצות שלהם שימשו צירים לכנס; בכנס השתתפו גם חברים שלא נבחרו כצירים. במסגרת הכנס נערכו סמינרים והוצגו תערוכות בנושאי איכות הסביבה העכשוויים והוצגו טכניקות לאקטיביזם יעיל יותר. נואמים בולטים בכנס היו אל גור, ביל מאהר, רוברט קנדי ג'וניור ואריאנה הפינגטון.
ב-2008 תמך מועדון סיירה במועמדותו של הסנאטור ברק אובמה לתפקיד נשיא ארצות הברית, על בסיס "הישגיו הבולטים בתמיכה באוויר נקי, ההגנה על אזורי הביצות, ובאנרגיה נקייה".
בינואר 2013 הודיע מייקל ברון, המנהל הכללי שמועדון סיירה ישתתף באופן רשמי לראשונה מאז שהוקם ארגון לפני 120 שנים במרי אזרחי כחלק מהמחאה הנמשכת הקוראת לממשל נשיא אובמה לדחות את בניית צינור הנפט מחולות הזפת של קנדה המכונה Keystone XL. כשהוא מצהיר "אנו צופים כיצד מול עינינו הולך ומתפתח משבר עולמי, ולעמוד מהצד ולתת לו להתרחש – אף שאנו יודעים כיצד לעצור אותו – יהיה בלתי מצפוני". ב-13 בפברואר 2013 נעצר מייקל ברון יחד עם עוד 48 איש, שכללו את ג'וליאן בונד (Julian Bond) מנהיג זכויות האזרח, ואת ג'יימס הנסן (James Hansen) מדען האקלים של נאס"א.
בבחירות של 2016 תמך מועדון סיירה במועמדותה של הילרי קלינטון. המועדון מתנגד חריף למדיניות של הנשיא דונלד טראמפ, וקורא למרי אזרחי כנגד פעולותיו.
סיורים

ב-1901 ארגן וילאם קולבי את הסיור הראשון של מועדון סיירה לעמק יוסמיטי. את הסיורים השנתיים שנמשכו בתחילה ארבעה שבועות וכונו "טיולים גבוהים" (High Trips) הובילו מטפסי הרים מנוסים (כמה מהם חברי דירקטוריון של מועדון סיירה). בסיורים רבים תועדו לראשונה טיפוס על פסגות שונות בהרי סיירה נבדה. חברי מועדון סיירה היו מטפסי מצוקים נלהבים והיו חלוצים בענף ספורט זה. ב-1911 נוסד הסניף הראשון, אנג'לס, והוא החל מיד לארגן סיורים מקומיים להרים המקיפים את לוס אנג'לס וברחבי המערב. במלחמת העולם השנייה הצטרפו רבים מהמדריכים של מועדון סיירה לדיוויזיה ההררית העשירית, כשהם מביאים למאמץ המלחמתי את מומחיותם בטיפוס הרים. בהם היה גם דייוויד ברואר שניהל את תוכנית הטיולים הגבוהים מ-1947 עד 1954, כאשר שירת כרב-סרן במילואים.
הטיולים הגבוהים שבהם השתתפו למעלה ממאה מטיילים ואנשי צוות פינו כיום את מקומם לסיורים רבים קטנים יותר המתנהלים ברחבי ארצות הברית ומחוץ לה. תוכנית הסיורים הלאומית כוללת מאות סיורים, מרביתם נמשכים בין ארבעה לעשרה ימים. הסניפים המקומיים והקבוצות יוזמים אלפי סיורים קצרים יותר באזורם ומעבר לו (בדרך כלל סיורים רגליים בחיק הטבע, אבל גם רכיבה על אופניים, סקי למרחקים וכולי). עבור ילדים מקבוצות המגיעות מהערים הגדולות המכירים רק את הנוף האורבני חושפים הסיורים לראשונה את אזורי הבר.
מדיניויות השימור

למועדון סיירה יש מדיניויות רשמיות בנושאי שימור רבים. המועדון מקבץ אותן ל-17 קטגוריות: חקלאות, ביוטכנולוגיה, אנרגיה, צדק סביבתי, ניהול יערות ואזורי הבר, נושאים גלובליים, סוגיות פוליטיות וממשלתיות, ניהול קרקעות, סוגיות צבאיות, סוגיות גרעיניות, אוקיינוסים, זיהום וניהול פסולת, זהירות מונעת, תחבורה, מדיניויות אורבניות ושימוש בקרקע, משאבי מים ושימור חיות הבר.
מדיניויות השימור > ניהול קרקעות

כמה מחברי מועדון סיירה האיצו במועדון להפגין עמדה אמיצה יותר בתמיכה בהגנה על היערות הלאומיים של ארצות הברית ואדמות ציבור אחרות שבבעלות הממשל הפדרלי. לדוגמה, ב-2002 נמתחה ביקורת על ההצטרפות של המועדון ל"חברת אזורי בר" בהסכמה לפשרה שאפשרה כריתת עצים בגבעות השחורות של דקוטה הדרומית.
מדיניויות השימור > סוגיות גרעיניות

מועדון סיירה מתנגד לבניית כורים גרעיניים המבוססים על ביקוע גרעיני, עד שסיכוני הבטיחות שבטבע הטכנולוגיה יטופלו באמצעות מדיניות שימור פוליטית ויוקמו סוכנויות פיקוח לאכוף מדיניות זו.
מדיניות מועדון סיירה כלפי מקורות אנרגיה שהתקבלה ב-2006 ועברה שינוי בפעם האחרונה ב-2011 מתעלמת משאלת היחס להיתוך גרעיני. התנגדות מוקדמת להיתוך, בשל האפשרות שתהליך יגרום לפליטת טריטיום - איזוטופ של מימן - לא נבחנה מחדש מאז 1986.
מדיניויות השימור > פחם

לדברי מועדון סיירה תחנות כוח הפועלות על פחם הן אחד ממקורות האנרגיה הגדולים ביותר והמלוכלכים ביותר של האומה האמריקנית, סיבה מרכזית למחלות במערכת הנשימה, והן אחראיות למעל ל-40% מפליטת פחמן דו-חמצני. לטענת המועדון קיימות חלופות זמינות לפחם. דו"ח ביוזמת מועדון סיירה שיצא לאור ב-2009 הגיע למסקנה שהעלויות הכרוכות בכריית פחם באזור אפלצ'יה שבצפון מזרח ארצות הברית גדולות פי חמישה מהתועלות הכלכלית לאזור. לסיכום טען הדו"ח שלטובתם עדיף לתושבים באזורי כריית הפחם לחדול מהתלות הכלכלית בפחם.
מדיניויות השימור > אנרגיה מתחדשת ונצילות אנרגיה

מועדון סיירה ממליץ על השקעה באנרגיית רוח, באנרגיה סולארית ובסוגי אחרים של אנרגיה מתחדשת, כמו גם שינוי מבני בשוק האנרגיה שיעדיף חדשנות, יצירה של משרות ירוקות והתייעלות אנרגטית.
מסעות תעמולה ומחלוקות > הגנת הנהרות

אחת המטרות ההיסטוריות של מועדון סיירה הייתה התנגדות לסכרים שחברי המועדון העריכו שהם מיותרים. בתחילת המאה ה-20 נאבק הארגון כנגד סכירת והצפת עמק הץ' הצ'י בפארק הלאומי יוסמיטי. למרות שתדלנות זו אישר הקונגרס את בניית סכר אושונסי (O'Shaughnessy Dam) על נהר הטואולומי (Tuolumne River). מועדון סיירה ממשיך לפעול לסילוק הסכר, כשהוא טוען שניתן לענות על צורכי המים של סן פרנסיסקו באמצעות תכנון מחודש של מאגר דון פדרו במורד הנהר.
מועדון סיירה ממליץ על הוצאה משימוש של סכר קניון גלן וייבוש אגם פאוול שמאחוריו. המועדון תומך בסילוק, פירוק והוצאה משימוש של סכרים רבים נוספים, כולל ארבעה סכרים גדולים על מורד הנהר סנייק במזרח מדינת וושינגטון.
מסעות תעמולה ומחלוקות > הברית הכחולה-ירוקה

ביוני 2006 הודיע מועדון סיירה על הקמת הברית הכחולה-ירוקה יחד עם האיגוד המקצועי של פועלי הפלדה (United Steelworkers), האיגוד המקצועי הגדול ביותר של עובדי תעשייה בצפון-אמריקה. מטרת השותפות לקדם אג'נדה של מדיניות ציבורית משותפת המיישבת בין הצורך של העובדים בקבלת משרות טובות ושמירה עליהן, והצורך של האנושות בסביבה נקייה יותר ובעולם בטוח יותר.
פרסים של מועדון סיירה

מדי שנה, מחלק מועדון סיירה סדרת פרסים ברמה לאומית. בין הפרסים:
פרס מועדון סיירה על שם ג'ון מיור (Sierra Club John Muir Award) – הפרס החשוב ביותר
פרס מועדון סיירה על שם ויליאם קולבי (Sierra Club William E. Colby Award) – פרס חשוב נוסף
פרס אדגר ואיבורן (Edgar Wayburn Award) – מוענק על שירות יוצא דופן לסביבה בידי אדם או ממשלה
פרס דייוויד ברואר (David R. Brower Award) – מוענק על כתבה עיתונאית בולטת בתחום הסביבה
פרס אנסל אדמס עבור צילום שימור (Ansel Adams Award for Conservation Photography) – מוענק על מצוינות בתחום צילום שימור טבע
חברות בנות וחברות קשורות

קרן מועדון סיירה (Sierra Club Foundation) – נוסדה ב-1960 על ידי דייוויד ברואר. זו היא קרן צדקה הפועלת למען הסביבה המוגדרת לצורכי מיסוי כארגון מסוג 501(c)(3) ולכן תרומות לה מזכות בהחזרי מס.
מועדון סיירה קנדה (Sierra Club Canada) – המועדון פעיל מ-1963. הארגון הוא כיום חברה עצמאית בעלת מבנה לאומי משלה וסניפים מקומיים ברחבי קנדה הפועלת בסוגיות של זיהום הסביבה, מגוון ביולוגי, אנרגיה וקיימות.
Earthjustice – ב-1971 הקימו עורכי דין מתנדבים שעבדו עם מועדון סיירה את "קרן ההגנה המשפטית של מועדון סיירה" היה זה ארגון נפרד שהשתמש בשם מועדון סיירה תחת רישיון מהמועדון. הארגון שינה את שמו ל-Earthjustice ב-1997.
קואליציית הסטודנטים סיירה (Sierra Student Coalition בראשי תיבות SSC) – זרוע של מועדון סיירה המופעלת בידי סטודנטים. הארגון נוסד ב-1991 בידי אדם ורבך (Adam Werbach). הארגון טוען כי עם 14,000 חברים רשומים הוא קבוצת הסטודנטים הגדולה ביותר העוסקת בנושאי סביבה.
קרן חינוך הבוחרים של מועדון סיירה (Sierra Club Voter Education Fund) – מוגדר לצורכי מיסוי כארגון מסוג 527 (527 group) שהיה פעיל בבחירות לנשיאות ארצות הברית 2004 באמצעות פרסומות בטלוויזיה על עמדותיהם של המועמדים של המפלגות הגדולות בנושא סביבה. באמצעות מערכת חינוך הבוחר לנושאי סביבה (בראשי תיבות EVEC) ניסה המועדון לגייס מתנדבים להתקשר בטלפון, לבקר בבתי הבוחרים ולכתוב מכתבים על מנת להדגיש סוגיות אלו במערכת הבחירות.
ספרי מועדון סיירה (Sierra Club Books) – הוצאה לאור המתמחה בספרים על נושאי סביבה, מאמרים המלווים בצילומים על אזורי הבר, מדריכי טבע ונושאים קשורים. ההוצאה מדפיסה את לוחות השנה של מועדון סיירה, רב מכר תמידי, ובו צילומים מטובי צלמי הטבע כדוגמת גאלן ראוול (Galen Avery Rowell ‏; 2002-1940). וכן את ספריית ג'ון מיור, הכוללת רבים מספריו של מייסד הארגון.
קורס הסיור באזורי הבר (Wilderness Travel Course) – קורס בסיסי בטיפוס הרים המועבר על ידי מדריכי מועדון סיירה.
שקמו את הץ' הצ'י (Restore Hetch Hetchy) – ארגון שנוסד על ידי מועדון סיירה לתמוך בשיקום עמק הץ' הצ'י.
לקריאה נוספת

David Brower, For Earth's Sake: The Life and Times of David Brower (Salt Lake City: Peregrine Smith Books, 1990) ISBN 0-87905-013-6
Michael P. Cohen, The History of the Sierra Club, 1892–1970 (San Francisco: Sierra Club Books, 1988) ISBN 0-87156-732-6
Stephen Fox, John Muir and His Legacy: The American Conservation Movement (Boston: Little, Brown, 1981) ISBN 0-316-29110-2
Michael McCloskey, In the Thick of It: My Life in the Sierra Club (Washington, DC: Island Press, 2005) ISBN 1-55963-979-2
Tom Turner, Sierra Club: 100 Years of Protecting Nature (New York: Harry N. Abrams, Inc., 1991) ISBN 0-8109-3820-0
ביאורים

↑  באנגלית Yosemite Decimal System, מערכת בת שלושה חלקים לדירוג הקושי בהליכה, בהליכה מאומצת ובטיפוס. שיטת דירוג זו נמצאת בשימוש של מטפסי הרים בארצות הברית ובקנדה
↑  ארגון המפעיל שדולה מוגדר ככזה שהתרומות לו אינן פטורות ממס
↑  באנגלית jeremiads, יצירה ספרותית שבה המחבר מקונן על מצב החברה והמוסר בדומה לנביא ירמיהו, המחבר המשוער של ספר איכה
↑  ארגון המסייע כספית למועמדים בבחירות אותם הוא מגדיר כ"מתקדמים"
↑  National Association for the Advancement of Colored People, ארגון שנוסד ב-1909 ומטרתו לקדם את מעמד השחורים בארצות הברית
↑  ארגון שהתרומות לו פטורות ממס אם הוא אינו תומך במועמד מסוים אלא בנושאים מסוימים
הערות שוליים

↑  Welcome
↑  Conservation Policies
↑  Carl Pope to Step Down as Executive Director of Sierra Club
↑  Sierra Club Radio
↑  History: Sierra Club Timeline
↑  פוקס, עמ' 125-129.
↑  על המחלוקת ניתן לקרוא אצל פוקס,  עמודים 139–147.
↑  פוקס, עמ' 214.
↑  פוקס, עמ' 275.
↑  פוקס, עמ' 289.
↑  פוקס, עמ' 319-316.
↑  From Walden to the White House - The blog of Sierra Club Executive Director Michael Brune
↑  48 Arrested at Keystone Pipeline Protest as Sierra Club Lifts 120-Year Ban on Civil Disobedience
↑  Keystone XL pipeline protest marks first civil disobedience by Sierra Club מאתר ה-Christian Science Monitor
↑  Glover, Asha (9 ביוני 2016). "Sierra Club Endorses Clinton". Morning Consult. אורכב מ-המקור ב-2016-09-16. נבדק ב-2017-09-04. {{cite news}}:  (עזרה)
↑  Sierra Club Values
↑  דייוויד ברואר כותב על חוויות מסיור ב-1952
↑  Jeffrey St. Clair: Dark Deeds in the Black Hills
↑  Why Not Nukes? Reconsidering the nuclear option
↑  Sierra Club's Energy Resources Policy
↑  Nuclear Power – Conservation Policies - Sierra Club
↑  Beyond Coal
↑  Alice Napoleon and David Schlissel, Economic Impacts of Restricting Mountaintop/Valley Fill Coal Mining in Central Appalachia
↑  Cockburn, Alexander. "Commentary: A Big Green Bomb Aimed at Immigration; Remember Eugenics? Sierra Club Revives its Propaganda about Population Growth." Los Angeles Times 2 October 1997
↑  Ordover, Nancy, American Eugenics
↑  Alexander Cockburn, The Sierra Club's Ugly Racial Tilt
↑  Alexandra Stern, Eugenic Nation
↑  Sierra Club Policy: Immigration Policy History
↑  Judy Kunofsky, Sierra Club, U.S. Population Growth, and Immigration
↑  Immigration dispute spawns factions, anger in Sierra Club
1 2  Brad Knickerbocker, "A 'hostile' takeover bid at the Sierra Club."
↑  Sierra Club, Election Results
↑  Sierra Club Honors and Awards
↑  Mission and History
↑  Sierra Club Canada
↑  Environmental Law: Because the Earth Needs a Good Lawyer
↑  אתר קואליציית הסטודנטים סיירה
↑  Sierra Club Books
| --- | --- |
ערך מומלץ: 
| --- | --- |
בקרת זהויות :  NLI: 987007268287205171  BnF: cb13555875s (data)  ISNI: 0000 0004 0439 9338  LCCN: n79027101  SUDOC: 032732678  VIAF: 136110847   WorldCat (עם VIAF): 136110847 
תאודור רוזוולט וג'ון מיור בפארק הלאומי יוסמיטי, סביב 1906. מיור ומועדון סיירה שכנעו את הנשיא רוזוולט לשפר את ההגנה על יוסמיטי.
עצומה ומפה מג'ון מיור ומייסדים נוספים של מועדון סיירה
אנסל אדמס, הצלם הידוע ביותר של המועדון
סיור של המועדון ב-1972
מושית השבע מתכוננת להמריא, הפרס הראשון בתחרות צילום השבילים 2010 של מועדון סיירה
מרד הגנרלים (1967)

ראש הממשלה לוי אשכול נואם בפני הרמטכ"ל ואלופי צה"ל בטקס חלוקת עיטור מלחמת ששת הימים במשרדו בירושלים. בין הנוכחים: יצחק רבין, חיים בר-לב, עזר ויצמן, עמוס חורב והרב שלמה גורן.
מרד הגנרלים (1967) הוא כינוי שניתן לישיבה משותפת של ועדת השרים לביטחון בראשות ראש הממשלה אשכול עם אלופי המטכ"ל לקראת סוף תקופת ההמתנה לפני מלחמת ששת הימים.
בפגישה, אשר נערכה ב-2 ביוני 1967, חלק מהדרג הצבאי (בראשות האלופים אריק שרון ומתי פלד) מתח ביקורת על הממשלה והאשים אותה בהססנות, בשל הימנעותה (באותו שלב) מיציאה למתקפת נגד מקדימה.
הרקע לדיון

ב-15 במאי 1967, בעיצומו של יום העצמאות תשכ"ז, צלחו כוחות יבשה מצריים את תעלת סואץ ונכנסו למרחבי סיני. בכך הכניס נשיא מצרים נאצר את ישראל למצב חירום, שכונה "תקופת ההמתנה", והסתיים ביציאתה של ישראל למלחמה.
תגובת ישראל לכניסת הכוחות המצרים לחצי האי סיני הייתה מתונה והתבטאה בעיקר בעליית הכוננות של צה"ל, אך ככל שגדל הכוח המצרי, שזרם לתוך סיני, התחיל צה"ל לגייס כוחות מילואים, כדי להציב אותם מול הגבול המצרי, למקרה שהמצב יתדרדר למלחמה.
כוחות האו"ם שחצצו בין הצבא המצרי ובין הגבול הישראלי התפנו וב-23 במאי נסגרו מצרי טיראן בפני כלי שיט ישראליים - עילה למלחמה מבחינת ישראל. בתגובה לצעדים המצריים ערך צה"ל גיוס כללי של כוחות המילואים, גיוס ששיתק חלק גדול מהמשק הישראלי - הדבר הביא למחסור בשמן ומצרכים ולקריסת עסקים ומפעלים.
בשיאה של תקופת ההמתנה, הממשלה ולוי אשכול בראשה, נתפסו כנוהגים בהססנות בסוגיית היציאה למתקפת מנע מול האיום המתגבר.
ראש הממשלה פעל בזירה המדינית כדי למנוע את המלחמה אך הנשיא האמריקני לינדון ג'ונסון לא היה מוכן להתחייב לא על פתיחת מצרי טיראן ולא על פנייה למזכ"ל האו"ם, או-תאנט, שיחזיר את כוחותיו לסיני ויפרז את חצי האי מחדש.
35 אלף חיילים במילואים היו פרוסים במשך כ-3 שבועות של המתנה בחפירות בחולות הנגב עד סיני ועזה.
זהו הרקע לכינוס הקבינט הביטחוני עם פורום מטכ"ל ביום שישי, 2 ביוני, שלושה ימים לפני המלחמה, בקריה בתל אביב. הדיון נמשך שעתיים וחצי, מ-9 עד 11:30 בבוקר.
הנוכחים

מטעם ממשלת ישראל:
לוי אשכול - ראש הממשלה
אבא אבן - שר החוץ
יגאל אלון - שר העבודה
זלמן ארן - שר החינוך והתרבות
ישראל ברזילי - שר הבריאות
ישראל גלילי - שר בלי תיק
זרח ורהפטיג - שר הדתות
משה קול - שר התיירות
חיים משה שפירא - שר הפנים
צבי דינשטיין - סגן שר הביטחון
חבר הכנסת משה דיין - החל מ-5 ביוני כיהן כשר הביטחון.
חבר הכנסת מנחם בגין - החל מ-5 ביוני כיהן כשר בלי תיק.
מטעם המטה הכללי של צה"ל:
יצחק רבין - הרמטכ"ל
האלופים:
חיים בר-לב - סגן הרמטכ"ל
עזר ויצמן - ראש אג"מ
אהרן יריב - ראש אמ"ן
מתי פלד - ראש אג"א
שמואל איל - ראש אכ"א
מוטי הוד - מפקד חיל האוויר
שלמה אראל - מפקד חיל הים
ישעיהו גביש - אלוף פיקוד דרום
עוזי נרקיס - אלוף פיקוד מרכז
דוד אלעזר - אלוף פיקוד צפון
ישראל טל - מפקד גייסות השריון
אריאל שרון - ראש מחלקת ההדרכה
אברהם יפה - אלוף במלואים - מפקד אוגדה 31
אלעד פלד - מפקד עוצבת געש
רחבעם זאבי - עוזר ראש אג"ם
עמוס חורב - סגן המדען הראשי של מערכת הביטחון
דיון > ראש אמ"ן

הדיון נפתח בסקירה מודיעינית של ראש אמ"ן אהרן יריב שהתייחס לתועלת בהמשך המצב הקיים (תקופת ההמתנה) ודחיית ההחלטה לצאת למלחמה בעוד שבועיים-שלושה:
לא צפוי כל רווח ותועלת מהקפאת המצב באשר לסיכוי כי המערך הצבאי ישתנה במשהו לטובתנו בפרק הזמן הזה
יריב ממשיך ומוסיף כי יש גם סכנות בהמשך המצב:
ככל שהמשבר נמשך, הולכת וגוברת ההשפעה של המכה ליוקרתה של ישראל, לאמינות ההרתעה שלה ולעמדת המערב וארצות הברית באזור. גל ההתלהבות הלאומני מציף את המוני הערבים
בהתייחס לארצות הברית, יריב טוען כי מצד אחד אין לצפות שהאמריקאים יפעלו כדי לפתור את המשבר ומצד שני לא יתנגדו למהלך צבאי ישראלי:
דעתנו היא שאין בדעת ארצות הברית לפעול ברצינות לפריצת הסגר הימי בכוח.... אין בדעתה לעשות צעדים מרחיקי לכת... כדי לפתור את המצב שנוצר בינינו ובין מצרים, מצד אחד.
ומאידך, חושבים אנו שארצות הברית מבינה שאנו חייבים לפעול... יש אפשרות שארצות הברית לא תהווה את המכשול העיקרי לפעולתנו
דיון > הרמטכ"ל

הרמטכ"ל, יצחק רבין, פותח ומבהיר כי המטכ"ל אינו מעוניין במלחמה לשם המלחמה אלא כדי להסיר את האיום הקיומי על ישראל:
אנו נמצאים בתהליך של התעצמות צבאית והליכה להגברת שיתוף הפעולה הבין-ערבי, של תזוזה והתארגנות כוחות הולכת וגוברת ומאיימת על ישראל. פורום זה, ומרבית הקצונה, וקודם כל אני, איננו רוצים את המלחמה לשמה... ועלולים אנו להגיע למצב שאיני רוצה לבטאו במלים חריפות, אך תהיה סכנה רצינית בו לקיומה של ישראל. המלחמה תהיה קשה, חריפה ומרובת אבידות
מוסיף רבין ואומר כי אף אינו מאמין כי התערבות בינלאומית תביא לתצאה הרצויה:
אחרי שהמתנו והערבים מגדירים מטרתם הפוליטית לחזור לשנת 1948... הרי אין לנו רשות להמתין עד שיווצר מצב שיכביד ויקשה, אם לא למעלה מזה, ואיני רוצה לבטא את הדברים במפורש, במידה ולא נפעל מיד. אין ספק שהמטרה העיקרית שלנו צריכה להיות מכה ניצחת לנאצר. בכך נביא לדעתי לשינוי בכל מערך המזרח התיכון. ואם נעשה זאת הפעם לבדנו, חושבני שתהיה לדבר משמעות שונה מאשר בשנת 1956. לא שאכפת לי שמישהו יעשה זאת בשבילנו, אלא איני מאמין שמישהו יעשה זאת בשבילנו.
דיון > השרים

לאחר מכן, התפתח דיון בין השרים לבין הרמטכ"ל רבין, מפקד חיל האוויר הוד וראש אמ"ן יריב, ממנו עולה כי רובם הביעו תמיכה בהמשך החיפוש אחר פתרון מדיני וההמתנה:
השרים זלמן ארן, משה חיים שפירא וזרח ורהפטיג מביעים את חששם מהמלחמה:
דיון > השרים > שר הפנים מ.ח. שפירא

מה ההגנה על הערים שלנו בפני הפצצות?...  האם אינך סבור שהזמן המתאים ביותר להתקפה הוא כאשר מצרים תהיה עסוקה עם האמריקאים והעוסקים במיצרי אילת?
דיון > השרים > הרמטכ"ל

אני חושב שעכשיו, מבחינת ההערכות המצרית, זוהי ההערכות שלהם גם בראיית הבעיה האמריקאית ­בריטית ואני חושש (אם מותר לי לנסות להעריך) שהיום חלק ניכר מהצי המצרי נמצא למטה (ושלמה הראל יתקן אותי) וכפי שציין מפקד חיל האוויר כ­-20 מטוסים נמצאים בגרדקה,  גם מצרים מספיק נבונה לא ללכת למלחמה על ארצות הברית, במידה וארצות הברית תלך למלחמה, דבר שאני מלא ספקות לגביו.
דיון > השרים > שר החינוך זלמן ארן

מה האחוז הסביר של האבידות במקרה של התקפה שלנו על שדות התעופה שלהם?...
דיון > השרים > מפקד חיל האוויר

בויטנאם, שהיא היום מוקד לפעילות אווירית והגנה אווירית, שהיא גם מעל ומעבר לפעולות חיל האוויר המצרי, אחוז האבידות כיום הוא בשיעור 4% .אני סבור שכמה שנעשה זאת מהר יותר, האבידות תקטנה.
דיון > השרים > שר הדתות זרח ורהפטיג

האם בתכנית שלנו ישנה אפשרות שאנו נותקף ראשונים? כלומר, איני רוצה שנהיה אנו התוקפים ראשונים.
דיון > השרים > הרמטכ"ל

איני מציע לעסוק בפורום זה בשאלה כיצד נציג את העניין.